open-index/open-wikipedia-markdown huggingface dataset:
მანკოვო-ბერიოზოვსკაიის წისქვილი

**მანკოვო-ბერიოზოვსკაიის წისქვილი** () — XX საუკუნის სამრეწველო არქიტექტურის ძეგლი. მდებარეობს სლობოდა მანკოვო-ბერიოზოვსკაიაში, მილიუტინის რაიონი, როსტოვის ოლქი, რუსეთის ფედერაცია.

## ისტორია 
წისქვილი რეგიონში მცხოვრებმა რამდენიმე მდიდარმა ინვესტორმა, კერძოდ კი ხუტორის ადგილობრივმა მაცხოვრებლებმა ათანასე ანდრიას ძე მოროზოვმა, გრიგორი თევდორეს ძე ნოვიკოვმა და ასევე მაღაზიის მფლობელმა გავრილ ლუკიანეს ძე პოლოზოვმა ააშენეს XX საუკუნის პირველ მეოთხედში (კონკრეტულად 1913 წელს). წისქვილის აგების მიზანი იყო დონის ოლქის ტერიტორიაზე მდებარე ქარის, წყლისა და ორთქლის წისქვილებისათვის კონკურენციის გაწევა. 1913 წლისათვის წისქვილის ძირითადი ნაგებობების მშენებლობა პრაქტიკულად დასრულდა. წისქვილი მოძრაობაში მოჰყავდა ძლიერ ნობელის ერთცილინდრიან გემის ძრავას. წისქვილზე მომუშავე კომპანიის აქციონერებმა წისქვილის წყალობით დიდი მოგება მიიღეს.

1917 წლის ოქტომბრის რევოლუციისა და ამის შემდეგ დამდგარი მძიმე პერიოდის შემდეგ (რუსეთის სამოქალაქო ომი) წისქვილი დაიხურა მუშახელის სიმცირის გამო, მცირე ხნის შემდეგ კი საერთოდ გაპარტახდა. ამის შემდეგ ძალიან მალე იგი გადავიდა სახელმწიფოს საკუთრებაში და მუშაობდა 1986 წლამდე, რის შემდეგაც ისევ დაიხურა. ამჟამად არის გავერანებული და მიტოვებული. 

2015 წელს, XX საუკუნის სამრეწველო არქიტექტურის ძეგლი მანკოვო-ბერიოზოვსკაიის წისქვილი შეიძინა კერძო პირმა.

## სქოლიო
კატეგორია:დონის როსტოვის ღირსშესანიშნაობები
სემიკარაკორსკის ცენტრალური ბიბლიოთეკა

**სემიკარაკორსკის ცენტრალური ბიბლიოთეკა** () — ბიბლიოთეკა სემიკარაკორსკში, როსტოვის ოლქი, რუსეთის ფედერაცია. 

მისამართი: 346630, როსტოვის ოლქი, სემიკარაკორსკის რაიონი, ქალაქი სემიკარაკორსკი, მე-4-ე შესახვევი, სახლი 17.

## ისტორია 
პირველი ცნობები სემიკარაკორსკში ბიბლიოთეკის გახსნის შესახებ განეკუთვნება 1870 წელს. სტატისტიკურ მონაცემებში აღნიშნულია, რომ სტანიცაში არის ერთი საეკლესიო-სამრევლო სკოლა, ხუთი სასმელი დაწესებულება, ორი ეკლესია და ერთი ბიბლიოთეკა 225 წიგნით. შემდეგი მონაცემები ბიბლიოთეკის შესახებ დაკავშირებულია მეთევზეობის არტელის ბაზაზე კოლმეურნეობა „წითელი ოქტომბრის“ დაარსებასთან. კოლმეურნეობის მმართველობა გაკულაკებული გლეხის სახლში მდებარეობდა, ამ სახლში კი ერთი ოთახი დაუთმეს ბიბლიოთეკას.

სემიკარაკორსკში ბიბლიოთეკის გახსნის ოფიციალურ თარიღად ითველება 1938 წელი. 

მეორე მსოფლიო ომის დროს ბიბლიოთეკა განთავსებული იყო კულტურის სახლის მეორე სართულზე. ამ პერიოდში ბიბლიოთეკაში გაიხსნა გამწვევი პუნქტი.  ომის შემდგომ პერიოდში ბიბლიოთეკა გადავიდა ქალაქის საბჭოს შენობის სარდაფში, ბიბლიოთეკარები ფიქრობდნენ ახალ შენობაზე. 1952 წელს ბიბლიოთეკის შენობა ააგეს ლენინის ქუჩაზე, კულტურის სახლთან ახლოს.

რაიონული საბჭოს სახალხო დეპუტატების აღმასკომის 1977 წლის № 12 ბრძანების შესაბამისად ჩამოყალიბდა ცენტრალიზებული საბიბლიოთეკო სისტემა. 80-იან წლებში ბიბლიოთეკაში ეწყობოდა წიგნების პრემიერები, საუბრები „მრგვალ მაგიდასთან“, მუშაობდა კლუბები ინტერესების მიხედვით, მოყვარულთა გაერთიანებები, იმართებოდა მკითხვეთა ბენეფისები და სხვა. 

1986 წლის 12 მარტს რსფსრ-ის მინისტრთა საბჭოსთან შეთანხმებით სემკარაკორსკის ბიბლიოთეკკას ეწოდა დონელი მწერლის ვიტალი ზაკრუტკინის სახელი. 

2016 წლის 1 იანვრის მონაცემებით ბიბლიოთეკის ფონდი მოიცავდა 66 635 ეგზემპლარს. მკითხველთა რაოდენობა იყო - 8 943. ბიბლიოთეკის დირექტორი არის ირინა ბელოკური.

## ლიტერატურა 
* Сведения о библиотечном строительстве. Госархив Ростовской области. ф. п. 2443. оп. 2. д. 5193.
* Сведения о работающих районных библиотеках Ростовской области на 1 июня 1943 года.  Госархив Ростовской области. ф. р. 4045 оп. 1. д. 80.
* Сведения о состоянии библиотечной работы. Госархив Ростовской области. ф. р. 3737 оп. 2. д. 261.

## რესურსები ინტერნეტში 
* Семикаракорская межпоселенческая центральная библиотека им. В.А. Закруткина
* Семикаракорская Центральная библиотека 

## სქოლიო
კატეგორია:როსტოვის ოლქის ბიბლიოთეკები
კატეგორია:ბიბლიოთეკები ანბანის მიხედვით
ჩრდილოეთ კორეის გერბი

**კორეის სახალხო დემოკრატიული რესპუბლიკის გერბი** () — კსდრს ერთ-ერთი ეროვნული სიმბოლო.

2009 წლის კსდრ-ს კონსტიტუციის 169-ე მუხლის მიხედვით

გერბი შექმნილია საბჭოთა კავშირის გერბთა საბაზო კონსტრუქციის ყველა ძირითადი პრინციპის გათვალისწინებით, რომელიც მიღებული იყო ბევრ სხვა ქვეყანაშიც, რაც ნათლად ასახავს კავშირს კომუნისტურ იდეალოგიასთან.

მინი|მარჯვნივ|ჩრდილოეთი კორეის 1946 წლის გერბის პროექტი

## რესურსები ინტერნეტში
* National Emblem of the DPRK 

კატეგორია:სახელმწიფო გერბები
კატეგორია:გერბები
კატეგორია:ჩრდილოეთ კორეის ეროვნული სიმბოლოები
კატეგორია:გერბები ანბანის მიხედვით
გარეთ საუთგეიტი

**გარეთ საუთგეიტი** (; დ. 3 სექტემბერი, 1970) — ინგლისელი მწვრთნელი და ყოფილი ფეხბურთელი. ამჟამად წვრთნის ინგლისის ეროვნულ ნაკრებს  .

## მიღწევები მწვრთნელობისას
### სანაკრებო
 **ინგლისი**:
* **ევროპის ჩემპიონატი**: *ფინალისტი*: 2020

## სქოლიო
კატეგორია:დაბადებული 1970
კატეგორია:ინგლისელი ფეხბურთელები
კატეგორია:ინგლისელი ფეხბურთის მწვრთნელები
კატეგორია:დაბადებული 3 სექტემბერი
კატეგორია:ასტონ ვილას ფეხბურთელები
კატეგორია:კრისტალ პალასის ფეხბურთელები
კატეგორია:პრემიერ ლიგის ფეხბურთელები
კატეგორია:ცოცხალი ადამიანები
მანკოვო-ბერიოზოვსკაიის ნიკოლოზ საკვირველთმოქმედის ეკლესია

**მანკოვო-ბერიოზოვსკაიის ნიკოლოზ საკვირველთმოქმედის ეკლესია** () — მართლმადიდებლური ეკლესია მილიუტინის რაიონის სოფელ მანკოვო-ბერიოზოვსკაიაში, როსტოვის ოლქი, რუსეთის ფედერაცია. ამჟამად აღნიშნული ტერიტორია მიეკუთვნება რუსეთის მართლმადიდებელი ეკლესიის მოსკოვის საპატრიარქოს ვოლგოდონისა და სალსკის ეპარქიას. აგებულია 1868-1875 წლებში. 

ეკლესია არის რეგიონალური მნიშვნელობის კულტურული მემკვიდრეობის ძეგლი.

## ისტორია 
თავდაპირველად სლობოდაში იდგა პატარა სამლოცველო, ხოლო 1799 წელს ააშენეს ხის ეკლესია. მშენებლობისათვის ნახევარი ფინანსების გამღებმა, სლობოდის დამაარსებელმა პოდპოლკოვნიკმა ვასილი ივანეს ძე მანკოვმა ითხოვა, რომ ეკლესიას მიეღო მისი შვილის მფარველის ევდოკია წამებულის სახელი. ეკლესია ააშენეს რასპოპინსკაიის დანგრეული ეკლესიის ბაზაზე. 1868 წელს, მას შემდეგ, რაც ხის ეკლესია მოძველდა, მიიღეს გადაწყვეტილება აეშენებინათ ახალი სამსაკურთხევლიანი ქვის ეკლესია, რომლის მშენებლობაც დასრულდა და აკურთხეს 1875 წელს. ეკლესია წმინდა ევდოკიას სახელზე აკურთხეს. მარჯვენა საკურთხეველმა მიიღო ნიკოლოზ საკვირველთმოქმედის სახელი, ხოლო მარცხენა საკურთხეველი დარჩა კურთხევის გარეშე, რადგან არ ეყოთ თანხა მისი კეთილმოწყობისათვის. მოძველებული ეკლესია კიდევ ერთხელ დაშალეს და გაყიდეს ხუტორ არკანცევში. 

ახალი ეკლესია არ იყო მაღალი და გამოირჩეოდა მოკრძალებული ექსტერიერით, ჰქონდა იშვიათი მოგრძო და ვიწრო ფანჯრები და ოცმეტრიანი სამრეკლო. გადახურული იყო თუნუქის ფირფიტებით. ინტერიერში ეკლესიის დარბაზს სვეტები ორ ნაწილად ყოფდნენ. აშენებიდან ხუთ წელიწადში ეკლესია მოხატეს. 1878 წელს ეკლესიასთან გახსნეს საეკლესიო-სამრევლო სკოლა. 

ეკლესიაში მსახურება გრძელდებოდა ოქტომბრის რევოლუციამდე. რევოლუციის შემდეგ იგი დახურეს. მოანგრიეს ეკლესიის ზედა ნაწლი, ხოლო დარჩენილ ნაწილს იყენებდნენ კოლმეურნეობის ხორბლის საცავად. ეკლესიის აღდგენაზე ფიქრი დაიწყეს სსრკ-ის დაშლის შემდეგ და უწოდეს ნიკოლოზ საკვირველთმოქმედის სახელი.

ეკლესია ამჟამად მოქმედია. წინამძღვარია დიაკვანი ანდრეი მეკუშკინი, რომელიც ადრე იყო როსტოვის ოლქის აქსაის ოდიგიტრიის ღვთისმშობლის ხატის ეკლესიის წინამძღვარი.

## რესურსები ინტერნეტში
* Епископ Волгодонский и Сальский Корнилий посетил храм в честь святителя Николая Чудотворца в слободе Маньково-Березовская 
* Белокалитвенское благочиние

## სქოლიო
კატეგორია:როსტოვის ოლქის ეკლესიები
კატეგორია:XIX საუკუნის ეკლესიები
მანჯურიული კურდღელი

**მანჯურიული კურდღელი** () — ძუძუმწოვარი ცხოველი კურდღლისებრთა ოჯახისა. ადრე მას ხშირად აიგივებდნენ იაპონურ კურდღელთან (Lepus brachiurus) ან აერთიანებდნენ გვარში Caprolagus.

## მახასიათებლები 
ზრდასრული მანჯურიული კურდღელის სხეულის სიგრძეა 40-55 სმ, კუდისა 4,5–7,5 სმ, ყურებისა 7,5–10,4, ხოლო წონა 1,3—2,5 კგ. გააჩნია შედარებით მოკლე ფეხები და ყურები. ფერად რუხი-ნაცრისფერია. კუდი ყავისფერი-შავი. დაფიქსირებულია მელანიზმიც, რის გამოც მას ზოგჯერ უწოდებენ Lepus melainus-ს. 

## გავრცელება და ჰაბიტატი 
მანჯურიული კურდღელი გავრცელებულია აღმოსავლეთ რუსეთში, ჩრდილო-აღმოსავლეთ ჩინეთსა და ჩრდილოეთ კორეის გარკვეულ ტერიტორიებზე. მისი გავრცელების არეალი მოიცავს მდინარე უსურის აღმოსავლეთ ნაპირს, ჩინეთის ზოგ პროვინციას (ხეილუნძიანი, გირინი, ლიაონინი, შიდა მონღოლეთი) და კორეის ნახევარკუნძულის იმ ნაწილს, სადაც კორეული კურდღელი (Lepus coreanus) არ არის გავრცელებული. იგი ნაპოვნია ტყეებში. წიწვოვანთან შედარებით უპირატესობას ანიჭებენ შერეულ ტყეებს. მანჯურიული კურდღლები ერიდებიან ღია ადგილებს, რათა ადამიანებისგან შორს იყვნენ. გავრცელებულნი არიან ზღვის დონიდან 900 მეტრზე.

## რესურსები ინტერნეტში 
* სიცოცხლის ხე: Lepus
* Позвоночные животные России: Маньчжурский заяц 
* Млекопитающие фауны России и сопредельных территорий: Маньчжурский заяц

## სქოლიო 
კატეგორია:კურდღლისებრნი
კატეგორია:ჩრდილოეთ კორეის ძუძუმწოვრები
კატეგორია:ჩინეთის ძუძუმწოვრები
კატეგორია:რუსეთის ძუძუმწოვრები
კატეგორია:სამხრეთ კორეის ძუძუმწოვრები
Talk About the Passion

„**Talk About the Passion**“ — ამერიკული ალტერნატიული როკ-ჯგუფ R.E.M.-ის მეორე სინგლი, სადებიუტო ალბომიდან *Murmur*. იგი გამოვიდა მხოლოდ ევროპაში, 12" სინგლის ფორმატში. სიმღერას არ ჰქონია ჩარტში ისეთივე წარმატება, როგორც წინამორბედ „Radio Free Europe“-ს.

„Talk About the Passion“ არის „სიმღერა შიმშილის შესახებ“, თუმცა ამაზე მიუთითებს მხოლოდ ფრაზა „empty mouths“ („ცარიელი პირები“). მაიკლ სტაიპი ამბობდა, რომ სიმღერა ნამდვილად შიმშილს ეხებოდა, თუმცა ტექსტი ბუნდოვანი იყო. სიმღერის ოფიციალური ვიდეო გამოვიდა კომპილაციებზე *Pop Screen* და *When the Light Is Mine*. მასში გამოყენებულია უსახლკარო პირების გამოსახულებები და ავიამზიდის კადრები, მითითებით იმის შესახებ, რომ 1987 წელს ერთი გამანადგურებლის ფასი აშშ დოლარებში 910 მილიონს შეადგენდა.

სიმღერაში აგრეთვე ჟღერს ფრაზა ფრანგულ ენაზე „Combien de temps?“ (რამდენი ხანი?), ისევე, როგორც „Combien reaction?“ (შერწყმული ინგლისური და ფრანგული ენებით - „რამხელა რეაქცია?“.

სიმღერა აგრეთვე შეტანილია ჯგუფის კომპილაციაში *Eponymous*, რომლიდანაც სინგლის სახით გამოვიდა.

## სიმღერების სია
#Talk About the Passion&nbsp;– 3:24
#Shaking Through&nbsp;– 4:30
#Carnival of Sorts (Boxcars)&nbsp;– 3:55
#1,000,000&nbsp;– 3:07

## სქოლიო 
კატეგორია:R.E.M.-ის სიმღერები
კატეგორია:1983 წლის სინგლები
კატეგორია:1981 წლის სიმღერები
ჩრდილოეთ კორეის ჰიმნი

**„ეგუგკა“** () — კსდრს ოფიციალური ჰიმნი. შედგება ორი კუპლეტისაგან. ეგუგკა კსდრ-ში 1947 წელს იქნა მიღებული და დღემდე გამოიყენება როგორც სახელმწიფო ჰიმნი. მუსიკის ავტორია კიმ ვონ გიუნი (1917—2002), ხოლო ტექსტის პაკ სე იონგი (1902—1989).

## ისტორია
1945 წელს კიმ ვონ გიუნმა დაწერა „პატრიოტული სიმღერის“ მელოდია იაპონური ოკუპაციისგან განთავისუფლებული კორეისთვის, ხოლო უკვე ერთ წელიწადში მისთვის პაკ სე იონმა ტექსტი დაწერა.

1980-იანების დასაწყისში, კიმ ჩენ ირი ცდილობდა შეემცირებინა „პატრიოტული სიმღერის“ მნიშვნელობა „სიმღერა გენერალი კიმ ირ სენის შესახებ“-ის სასარგებლოდ. საბოლოოდ, „სიმღერა გენერალი კიმ ირ სენის შესახებ“ და „სიმღერა გენერალი კიმ ჩენ ირის შესახებ“ ფაქტობრივად კსდრ-ს ეროვნული ჰიმნები გახდნენ, ხოლო „ეგუგკა“ სახელმწიფო ჰიმნად დარჩა.

## ჰიმნის ტექსტი
## რესურსები ინტერნეტში
* [http://www.sovmusic.ru/m/gosudar3.mp3 ]
* [http://www.sovmusic.ru/m/gosudar3.mp3 ]
*Lyrics in English  
*Lyrics in Korean 
*"Aegukka" (mp3) 

კატეგორია:ჰიმნები
კატეგორია:ჩრდილოეთი კორეა
კატეგორია:ეროვნული ჰიმნები
კატეგორია:ჩრდილოეთ კორეის ეროვნული სიმბოლოები
ჟენიშ-ჩოქუსუ

**ჟენიშ-ჩოქუსუ** (აგრეთვე ცნობილი როგორც **გამარჯვების პიკი** ან **„პობედა“**; ) — ტიან-შანის მთათა სისტემის უმაღლესი წერტილი. სიმაღლე 7439 მ. მდებარეობს ჩინეთისა და ყირგიზეთის საზღვარზე, ქოქშაალთაუს ქედზე, ისიქ-ქოლის ტბიდან აღმოსავლეთით, ხან-თენგრიდან სამხრეთ-დასავლეთით 16 კმ-ში. კალთებზე მძლავრი მყინვარებია. 

1895 წლს შვედმა სვენ ჰედინმა ჩინეთის მხრიდან ევროპელთაგან პირველმა ნახა და თითქმის ზუსტად განსაზღვრა მისი სიმაღლე — 7320 მ. 1938 წლის 19 სექტემბერს საბჭოთა ალპინისტებმა ლეონიდ გუტმანმა, ევგენი ივანოვმა და ალექსანდრე სიდორენკომ ძლიერი გრიგალის დაძლევისა და 30-გრადუსიანი ყინვის პირობებში მოახერხეს და ავიდნენ მწვერვალზე. მათ პიკს საკ. ალკკ 20 წლისთავის სახელი უწოდეს, თუმცა მისი სიმაღლე განსაზღვრეს არასწორად — 6930 მ-ით. მხოლოდ 1943 წელს იქნა გამორკვეული, რომ ეს მწვერვალი ხან-თენგრიზე დაახლოებით ნახევარი კილომეტრით არის მაღალი. 

გამარჯვების პიკის როგორც შვიდიათასიანი მწვერვალის აღმოჩენამ ფართო ინტერესი გამოიწვია ახალი მწვერვალის მიმართ, რომელზედაც როგორც ფიქრობდნენ, ადამიანს ფეხი არ ჰქონდა დადგმული. გეგმური მდებარეობა და სიმაღლე მიღებულ იქნა 1944 წელს ჩატარებული ტოპოგრაფიული აგეგმვის დამუშავების შედეგად. ზოგადად, ამ მწვერვალის აღმოჩენა იყო წითელი არმიის სამხედრო-ტოპოგრაფიული სამსახურის დიდი მიღწევა, რის გამოც მას ეწოდა სამხედრო ტოპოგრაფების მწვერვალის სახელი. 1946 წელს გადაარქვეს და უწოდეს გამარჯვების პიკი, ხოლო სამხედრო ტოპოგრაფების მწვერვალის სახელი მიანიჭეს მწვერვალს სიმაღლით 6873 მ მერიდიანულ ქედზე. 
 
გამარჯვების პიკის დაპყრობა პირველად სცადეს 1949 წელს ალმა-ათელმა ალპინისტებმა ევგენი კოლოკოლნიკოვის ხელმძღვანელობით, თუმცა ჩრდილოეთი კალთიდან ჩამოწოლილი ზვავის გამო უკან დაიხიეს. 1952-1953 წლებში გამარჯვების პიკის მასივის და მისი აღმოსავლეთი თხემის დეტალური დაზვერვა შეასრულა თურქესტანის სამხედრო ოკრუგის ექსპედიციამ ვლადიმერ რაცეკის ხელმძღვანელობით. 

1955 წლის აგვისტოში ერთბაშად ორმა ექსპედიციამ დაიწყო მწვერვალზე იერიშის მიტანა: თურქესტანის სამხედრო ოკრუგის ალმა-ათის სამმართველომ ვ. შიპილოვის ხელმძღვანელობით და უზბეკეთის ფიზკულტურისა და სპორტის კომიტეტმა ე. ნაგელის ხელმძღვანელობით. ალმა-ათის გუნდი ავიდა 6930 მ სიმაღლეზე, მაგრამ მოხდა თოვლიან გრიგალში, რის შედეგადაც 12 ალპინისტიდან მხოლოდ ერთი გადარჩა — ურალ უსენოვი. გამარჯვების პიკი პირველად დაიპყრო საბჭოთა 11-კაციანმა ექსპედიციამ ვიტალი აბალაკოვის ხელმძღვანელობით 1956 წლის 30 აგვისტოს.  

აღსანიშნავია, რომ 1961 წელს ჟენიშ-ჩოქუსუზე მოეწყო ქართული ექსპედიცია ოთარ გიგინეიშვილის ხელმძღვანელობით. ექსპედიცია 7 წევრისაგან შედგებოდა: ოთარ გიგინეიშვილი (ხელმძღვანელი), ჯუმბერ მეძმარიაშვილი, მიხეილ ხერგიანი ბიძაშვილ მიხეილ ხერგიანთან ერთად, თეიმურაზ კუხიანიძე, ილია გაბლიანი და კირილ კუზმინი. ექსპედიცია კლდოვან-ყინულოვანი 160-მეტრიანი ბასტიონის დაძლევის შემდეგ ავიდა ჟენიშ-ჩოქუსუს დასავლეთით განშტოებულ 6918 მეტრის სიმაღლის უსახელო პიკზე. ამ მწერვალზე ისინი პირველები ავიდნენ და მას ვაჟა-ფშაველას სახელი უწოდეს.

## გალერეა 

ფაილი:Jengish Chokusu from BC.jpg
ფაილი:Peak Pobeda3.jpg
ფაილი:PobiedaFrmCB.jpg

## სქოლიო
კატეგორია:ჩინეთის მთები
კატეგორია:ყირგიზეთის მთები
(Don't Go Back To) Rockville

„'''(Don't Go Back To) Rockville'*“ — ამერიკული ალტერნატიული როკ-ჯგუფ R.E.M.-ის სიმღერა და სინგლი მეორე სტუდიური ალბომიდან *Reckoning*. ეს სიმღერა „ბილბორდის“ ცხელ ასეულში ან ბრიტანეთის ჩარტებში არ მოხვედრილა.

სიმღერის ავტორია მილზი (ალბომზე ავტორებად მითითებულები არიან ბერი/ბაკი/მილზი/სტაიპი). იგი დაიწერა 1980 წელს, როგორც თხოვნა ინგრიდ შორის, მილზის მეგობარი გოგონასადმი, არ დაბრუნებულიყო როკვილში (მერილენდი), თავის მშობლებთან. შორი, რომელიც შემდგომში ჟურნალისტი გახდა, წერდა მილზთან ურთიერთობის შესახებ და სიმღერის ისტორია ჯგუფის შესახებ ამა თუ იმ წიგნში აღწერილია

დროთა განმავლობაში საკონცერტო გამოსვლებისას მილზმა თავად დაიწყო სიმღერაში წამყვანი ვოკალის შესრულება, მაიკლ სტაიპის სანაცვლოდ. 1998 წელს R.E.M. გამოვიდა *VH1 Storytellers*-ზე, სადაც მაიკმა სიმღერაში გაჟღერებული სოლო პიანინოზე შეასრულა. საკონცერტო ვერსია გამოვიდა 2004 წელს, სინგლის „Leaving New York“ B-მხარეზე და შეტანილია 2007 წლის *R.E.M. Live''-ში.

## სიმღერების სია
ყველა სიმღერის ავტორები - ბილ ბერი, პიტერ ბაკი, მაიკ მილზი და მაიკლ სტაიპი.

**ევროპული სინგლები**

#(Don't Go Back To) Rockville (რედ.)&nbsp;– 3:55
#Wolves, Lower&nbsp;– 4:14
#9-9 (საკონცერტო)1 (მხოლოდ 12" ფორმატში)
#Gardening at Night (საკონცერტო)1 (მხოლოდ 12" ფორმატში)

**ამერიკული სინგლები**

#(Don't Go Back To) Rockville (რედ.)&nbsp;– 3:55
#Catapult (საკონცერტო)2

### შენიშვნები 
1 Theater El Dorado, პარიზი, საფრანგეთი, 20 აპრილი, 1984.
2 Music Hall, სიეტლი, ვაშინგტონი, 27 ივნისი, 1984.

## სქოლიო 
კატეგორია:R.E.M.-ის სიმღერები
კატეგორია:1984 წლის სინგლები
კატეგორია:1984 წლის სიმღერები
Cant Get There from Here

„**Cant Get There from Here**“ ან „'''Can't Get There from Here'*“ — ამერიკული ალტერნატიული როკ-ჯგუფ R.E.M.-ის სიმღერა და სინგლი მესამე სტუდიური ალბომიდან *Fables of the Reconstruction*. ეს სიმღერა „ბილბორდის“ Bubbling Under Hot 100 Singles-ში #10 პოზიციამდე ავიდა, ხოლო კანადის სინგლების ჩარტში – #91-მდე. 2006 წელს იგი გამოვიდა კომპილაციურ *And I Feel Fine... The Best of the I.R.S. Years 1982–1987*-ზე.

ეს იყო პირველი სიმღერა, რომელშიც R.E.M.-მა სასულე ორკესტრი გამოიყენა. მეთიუ პერპეტუა 2010 წლის მიმომხილველ ნაშრომში სიმღერა აღნიშნულია, როგორც „უცნაურობა...მიახლოებული სამხრეთულ ფანკთან, პიტერ ბაკის ჟღერადი აკორდებით“.

სიმღერაში ნახსენებია ფილომათი, ჯორჯიის შტატის პატარა ქალაქი.

## მუსიკალური ვიდეო
სიმღერის ოფიციალურ მუსიკალურ ვიდეოში გამოყენებულია თემები ტექსტიდან. მაგალითად, ჯგუფის წევრები დარბიან თივის ზვინებიან მინდვრებში, ესვრიან ერთმანეთს პოპკორნს ფილმის ნახვისას, აგრეთვე ჩნდებიან დიდი მწერები. ბაკი 2001 წელს MTV UK-ს *An Hour with R.E.M.*-თან საუბარში აღნიშნავდა, რომ მაშინ პირველად გამოიყენეს ლურჯი ეკრანის ტექნოლოგია. „ამიტომ ფონზე ჩნდებიან დინოზავრები და ურჩხულები. ეს, ალბათ, ჩვენი ყველაზე მხიარული ვიდეოა. მომწონს, ვინაიდან ხშირად გვიწოდებენ ჯგუფს იუმორის გარეშე.“

## პუნქტუაცია
უცნობია სიმღერის ზუსტი სახელწოდება: განსხვავებით „Feeling Gravitys Pull“-ისგან ან *Lifes Rich Pageant*-ისგან, მასში პუნქტუაცია დაცული არ არის. გრამფირფიტის უკანა მხარეზე არ გამოიყენება აპოსტროფი, რომელიც CD ვერსიაში აღდგენილია. სინგლის ერთ გამოცემას აპოსტროფი ახლავს, მეორეს - არა.

1988 წლის კომპილაციაში *Eponymous* სახელწოდება ასევე მითითებულია აპოსტროფის გარეშე, გარდა ანოტაციებისა. 2006 წლის კომპილაციაზე *And I Feel Fine* აპოსტროფი ასევე გამოიყენება.

აშშ-ის საავტორო უფლებების რეესტრში სიმღერა მითითებულია აპოსტროფით.

## სხვა ვერსიები
ჯგუფისადმიკ მიძღვნილ ალბომში *Surprise Your Pig* შევიდა სიმღერის The Mr. T Experience-ის მიერ შესრულებული ვერსია. შემდგომში იგი გამოვიდა, როგორც დამატება EP *Big Black Bugs Bleed Blue Blood''-ის ახალ გამოცემაში.

## სიმღერების სია
ყველა სიმღერის ავტორები - ბილ ბერი, პიტერ ბაკი, მაიკ მილზი და მაიკლ სტაიპი. „Bandwagon“-ის თანაავტორია მაიკლის და, ლინდა სტაიპი.

### 7": IRS / IRM 102 (ბრიტანეთი) 
#Can't Get There from Here (რედ.) - 3:12
#Bandwagon - 2:15

### 12": IRS / IRT 102 (აშშ)
#Can't Get There from Here (გაფართოებული მიქსი) - 3:39
#Bandwagon - 2:15
#Burning Hell - 3:49

*გაფართოებული მიქსი ალბომის ვერსიის მსგავსია

## სქოლიო 
კატეგორია:R.E.M.-ის სიმღერები
კატეგორია:1985 წლის სინგლები
კატეგორია:1985 წლის სიმღერები
ანანასის რენეტი

**ანანასის რენეტი** () — საქართველოში გავრცელებული ვაშლის ჯიში.

სიმირენკოს მიერ მოყვანილი ცნობების თანახმად, ანანასის რენეტის სამშობლოდ ჰოლანდიას სთვლიან, ზოგნი კი „ნემტჩინას“, ანანასის რენეტი მაღალხარისხოვანი სუფრის ჯიშია, რომელიც ფართოდ გავრცელებულია ტიროლში, შტეიერმარკში. ზოგიერთი პომოლოგის და სავაჭრო ფირმის მიერ ანანასის რენეტი რეკომენდებულია, როგორც პირველხარისხოვანი, ფართო მნიშვნელობის საწარმოო ჯიში.

საქართველოში კი იგი მხოლოდ ზოგიერთ რაიონში გვხვდება, ისიც უმთავრესად ქართლის მეხილეობის რაიონებში, სხვაგან თითო–ოროლა ხე თუ არის დარგული.

## ხე 
ანანასის რენეტის ხე სუსტი ზრდისაა, ინვითარებს პატარა, პირამიდული ფორმის ვარჯს, ტოტებგაკრეფილს და საკმაოდ კომპაქტურს. ხე არაა ხანგრძლივი სიცოცხლის უნარის მქონე, ადრე შედის მოსავლიანობაში, მსხმოიარობა რეგულარული და საკმაოდ უხვი იცის. კარგად გვარობს რბილ, მყუდრო ადგილებში. ნოყიერ და ფხვიერ, კარგი აგებულების ნიადაგებზე; ღრმა და საკმაოდ ტენიანი ნიადაგის პირობები ხეს კარგი განვითარების საშუალებას უქმნის. მშრალი ჰავისა და ცუდი კვების პირობებში ნაყოფი მცირე ხარისხის, მჟავე და წვრილი იცის. ანანასის რენეტის ხე, სუსტი განვითარების გამო, ძლიერ საძირეებზე დამყნილი, შეიძლება 4–5 მეტრის მანძილზე დაირგას.

## ნაყოფი 
ანანასი რენეტის ნაყოფი წვრილია, ზოგჯერ საშუალო სიმსხოსი, მაღალი შენების, სიმეტრიულად განვითარებული, ხან კვერცხისებური მოყვანილობის, ჯამთან ოდნავ წახნაგოვანი, ისე კი გლუვი, ქეცის ლაქები იშვიათად უჩნდება. ყუნწი მოკლეა და წვრილი, ზის პატარა, არაღრმა, ჟანგაროთი მოფენილ ღრუში. ჯამი დახურული აქვს და ზის პატარა, არაღრმა, განიერ ღრუში. ნაყოფის კანი ლიმონისფერ-ყვითელი, პრიალა; კანის ზედა პირზე გაფანტულია მსხვილი, ვარსკვლავისებური მორუხო ფერის წერტილაები. სრულ სიმწიფეში ნაყოფი ყვითლდება და ოქროსფერ ელფერს ღებულობს. ინვითარებს ანანასის ნაზ სურნელებას, რის გამოც მას ანანასის რენეტი უწოდეს. 
ნაყოფის ხორცი ჩალისფერ-ყვითელია. ნაზი, ფხვიერი, სასიამოვნო მომჟავო მოტკბო გემოსი, მეტად შეხამებული გემოთი. ნაყოფის შენახვის უნარიანობა საწყობში დიდია, სძლებს გაზაფხულამდე. თუ ნაადრევად არის მოკრეფილი, ან მშრალი ჰავის პირობებში ინახებს, მაშინ ნაყოფი ჭკნება. ანანასის რენეტის ხის კონსტიტუციური სისუსტისა და მისი დიდი მოთხოვნილების გამო გარემო პირობებისადმი ჯიში ფართო სამრეწველო მნიშვნელობას ჰკარგავს.

## ლიტერატურა
* ნ. ხომეზურიშვილი და ელ. ერისთავი, „საქართველოს კულტურული ფლორის ატლასი“, 1939-1951
* საქართველოს სამრეწველო ხილის ჯიშები, 1941

## რესურსები ინტერნეტში
* ანანასის რენეტი

კატეგორია:ვაშლის ჯიშები
ოსკარი და ვარდისფერი ქალბატონი

***ოსკარი და ვარდისფერი ქალბატონი*** () — ფრანგი მწერლის, ერიკ-ემანუელ შმიტის ნაწარმოები ეპისტოლურ ჟანრში. პირველად გამოიცა 2002 წელს. წარმოადგენს სერია ''Cycle de l'invisible*-ის („უჩინარის ციკლი“) მესამე თავს.

ნაწარმოებმა დიდი პოპულარობა მოიპოვა როგორც საფრანგეთში, ისე მის საზღვრებს გარეთ. 

## სიუჟეტი
ათი წლის ბიჭი — სახელად ოსკარი, სიმსივნითაა დაავადებული. იგი აღწერს საკუთარ ცხოვრებას საავადმყოფოში, სადაც, ბავშვებზე ვარდისფერ უნიფორმაში გამოწყობილი ექთნები — ე.წ. „ვარდისფერი ქალბატონები“ ზრუნავენ. ოსკარისთვის, ერთ-ერთი ვარდისფერი ქალბატონი (დედა-როზა), მეორე დედად იქცა. როდესაც მან შეიტყო, რომ სიცოცხლის თორმეტი დღე დარჩა, დედა-როზამ მას ერთგვარი თამაში შესთავაზა, რომლის მიხედვითაც, ოსკარის სიცოცხლის დარჩენილი თითოეული დღე ათ წელიწადს უდრიდა. ოსკარი ყოველი დღის განმავლობაში წერილებს წერს, რომელთა ადრესატიც ღმერთია. 

საავადმყოფოში, ოსკარს რამდენიმე მეგობარი ჰყავს — „პოპ-კორნი“, „ბეკონი“, „აინშტაინი“. ეს ზედმეტსახელები, თითოეულის დაავადებას უკავშირდება. ოსკარს საავადმყოფოს ერთ-ერთი პაციენტი, „პეგი-ბლუ“ უყვარდება, რომელიც, ეიზენმენგერის სინდრომის გამო ლურჯადაა შეფერილი. 

## პერსონაჟები
* ოსკარი (მთავარი გმირი)
* დედა-როზა (ოსკარზე მზრუნველი „ვარდისფერი ქალბატონი“)
* პეგი-ბლუ (გოგონა ეიზენმენგერის სინდრომით)
* ოსკარის მშობლები
* „ბეკონი“ (ოსკარის ერთ-ერთი მეგობარი)
* „აინშტაინი“ (ჰიდროცეფალიის მქონე ბიჭი)
* ექიმი დიუსელდორფი

## რესურსები ინტერნეტში
* Commentaire sur le site *Bibliotheca'' 
* Interview de Eric-Emmanuel Schmitt 

## იხილეთ აგრეთვე
* ერიკ-ემანუელ შმიტი

კატეგორია:2002 წლის რომანები
კატეგორია:ერიკ-ემანუელ შმიტის ნაწარმოებები
კატეგორია:ფრანგული რომანები
ლოგანი (ფილმი)

„**ლოგანი**“ () — 2017 წლის ამერიკული სუპერგმირული ფილმი, რომლის მწარმოებლები არიან Marvel Entertainment, TSG Entertainment, და The Donners' Company, ხოლო დისტრიბუტორი – 20th Century Fox. იგი არის რიგით მეათე იქს-ადამიანების შესახებ ფილმების სერიაში, ისევე, როგორც მესამე სამურავის შესახებ ფილმებს შორის. ფილმი, რომელიც შთაგონებულია მარკ მილარის და სტივ მანნივენის „მოხუცი ლოგანით“, აღწერს უფრო ასაკოვანი სამურავის მოგზაურობას კლონ ქალიშვილ ლორა კინისთან და მათ ბრძოლას ბოროტ ზენდერ რაისთან და დონალდ პირსთან.

ფილმის რეჟისორია ჯეიმზ მენგოლდი. იგი სკოტ ფრენკთან და მაიკლ გრინთან ერთად სცენარის თანაავტორია, რომელიც ადაპტირებულია მენგოლდის მიერ შემუშავებული ისტორიიდან. ჰიუ ჯეკმენი უკანასკნელად ასრულებს სამურავის (რომელსაც იგი მანამდე 17 წლის განმავლობაში განასახიერებდა) როლს, ხოლო პატრიკ სტიუარტი ჩარლზ ქსავიეს როლშია. სხვა როლებს ასრულებენ ბოიდ ჰოლბრუკი, სტივენ მერჩანტი, რიჩარდ ე. გრანტი, დაფნი კინი (სადებიუტო გამოჩენა კინოეკრანზე), ერიკ ლა სალი, ელიზა ნილი და ელიზაბეთ როდრიგესი. ძირითადი გადაღებები დაიწყო ლუიზიანაში 2016 წლის 2 მაისს და დასრულდა 19 აგვისტოს ნიუ-მექსიკოში. ფილმს ძირითადად იღებდნენ ლუიზიანაში, ნიუ-მექსიკოსა და მისისიპიში.

„ლოგანის“ პრემიერა გაიმართა ბერლინის 67-ე საერთაშორისო კინოფესტივალის ფარგლებში, 2017 წლის 17 თებერვალს, ხოლო კინოგაქირავებაში იგი გამოვიდა 3 მარტს, სტანდარტულ და IMAX-ის ფორმატებში. კრიტიკოსებმა და ძირითადმა მაყურებლებმა მას დადებითი შეფასებები მიანიჭეს. „იქს-ადამიანების“ სერიაში „ლოგანი“ ერთ-ერთი კეთილგანწყობილად შეფასებული ფილმია, რომელსაც სხვადასხვა კრიტიკოსმა უწოდა ყველა დროის უდიდესი სუპერგმირული სურათი. მსოფლიო გაქირავებაში, 97 მილიონიანი ბიუჯეტით, ფილმმა 617 მილიონი აშშ დოლარი შეაგროვა და წლის შემოსავლიან ფილმებში მეცხრე ადგილი დაიკავა.

## რესურსები ინტერნეტში
* 
* 
* 
* 
* 

## სქოლიო
კატეგორია:2017 წლის ფილმები
კატეგორია:ამერიკული ფილმები
კატეგორია:20th Century Fox-ის ფილმები
კატეგორია:უტოპიური ფილმები
კატეგორია:IMAX-ის ფილმები
გარდაბანი (საფეხბურთო კლუბი)

**საფეხბურთო კლუბი „გარდაბანი“** — საქართველოს საფეხბურთო კლუბი ქალაქ გარდაბნიდან.

2016 წლის 29 მაისს „გარდაბანმა“ გასვლით მატჩში „ქოჯაელი“ დაამარცხა 4-2, შედეგად ოფიციალურად გაიფორმა მეორე ლიგის აღმოსავლეთ ზონის ჩემპიონობა. კლუბმა 26 ტურში 70 ქულა მოაგროვა. მოთამაშეები 3 ივნისს დააჯილდოვეს. შემდეგი სეზონი „გარდაბანმა“ პირველ ლიგაში დაიწყო, თუმცა მხოლოდ 4 ქულის მოგროვება მოახერხა, რის გამოც მეორე ლიგაში დაქვეითდა.

## სქოლიო
კატეგორია:საქართველოს საფეხბურთო კლუბები
გაეროს უშიშროების საბჭოს რეზოლუცია 858

**გაეროს უშიშროების საბჭოს რეზოლუცია 858** მიიღეს ერთხმად 1993 წლის 24 აგვისტოს. გაეროს 849 (1993) და 854 (1993) რეზოლუციებზე დაყრდნობით, ასევე აფხაზეთისა და საქართველოს შორის ცეცხლის შეწყვეტის შეთანხმების ხელმოწერისა და ძალების გაყვანის ვალდებულების აღების შემდეგ, საბჭომ ჩამოაყალიბა საქართველოში დამკვირვებელთა მისია 90 დღის ვადით, შემდგომ ვადის გაგრძელებით.

გენერალური მდივნის, ბუტროს ბუტროს-გალის მოხსენების თანახმად, სამშვიდობო ძალები 88 სამხედრო დამკვირვებლისგან დაკომპლექტდება და პლიუს დამკვირვებელთა მისიისთვის საჭირო პერსონალი. მისია დააკვირდება ცეცხლის შეწყვეტის შესახებ რეჟიმს და მოახსენებს არსებულ სიტუაციას გენერალურ მდივანს. განსაკუთრებული ყურადღება მიექცევა ქალაქ სოხუმს, შესაძლო დარღვევების აღმოფხვრის მიზნით.

გაეროს დამკვირვებელთა მისია საწყის ეტაპზე ჩამოყალიბდა 90 დღის ვადით, რომელიც შესაძლებელია ექვს თვემდე გაგრძელდება, იმის მიხედვით, თუ რამდენად მიღწეული იქნება პროგრესი სამშვიდობო ზომების განხორციელებაში. იმავდროულად, გენერალური მდივანს დაევალა რეგიონში მოვლენების მოხსენება სამი თვის განმავლობაში. საბჭომ მიესალმა ქართული/აფხაზური/რუსული შერეული შენაერთების შუალედური მონიტორინგის ჯგუფების შემოთავაზებას და მოუწოდა კონფლიქტის ყველა მხარეს სრულფასოვანი პოლიტიკური მოგვარების მიზნით მოლაპარაკებების გაგრძელებას.

## იხილეთ აგრეთვე
* სოხუმის დაცემა
* გაეროს მისია საქართველოში
* გაეროს უშიშროების საბჭოს რეზოლუციები აფხაზეთის შესახებ
* აფხაზეთის ომი

## რესურსები ინტერნეტში
*[რეზოლუციის ტექსტი undocs.org-ზე](https://undocs.org/S/RES/858(1993))

## სქოლიო
858
კატეგორია:გაეროს უშიშროების საბჭოს რეზოლუციები აფხაზეთის შესახებ
კატეგორია:გაეროს უშიშროების საბჭოს რეზოლუციები საქართველოს შესახებ
კატეგორია:აფხაზეთის კონფლიქტი
კატეგორია:1993 წელი საქართველოში
ჩეკალოვის ღვთისმშობლის შობის ეკლესია

**ჩეკალოვის ღვთისმშობლის შობის ეკლესია** () — მართლმადიდებლური ეკლესია მოროზოვსკის რაიონის სოფელ ჩეკალოვში, როსტოვის ოლქი, რუსეთის ფედერაცია. ამჟამად აღნიშნული ტერიტორია მიეკუთვნება რუსეთის მართლმადიდებელი ეკლესიის მოსკოვის საპატრიარქოს როსტოვისა და ნოვოჩერკასკის ეპარქიას. ეკლესია ისტორიულ წყაროებში პირველად მოიხსენიება 1859 წელს.

## ისტორია 
ეკლესია ისტორიულ დოკუმენტებში პირველად მოიხსენიება 1859 წელს, როდესაც იგი ააშენეს მრევლის დამსახურებით. 1881 წელს ეკლესია გააფართოეს ჩრდილოეთისა და სამხრეთის ნავების ხარჯზე. 1885 წელს დაამტკიცეს ეკლესიის მსახურთა მუდმივი შტატი, რომელშიც შედიოდა ორი მღვდელი, ორი მეფსალმუნე და დიაკვანი. ხუტორ ჩეკალოვში ახალი ეკლესიის მშენებლობის აზრმა სამღვდელოებასა და მრევლს შორის პირველად გაიჟღერა 1897 წელს. ამავე წლის მარტში, დეკანოზ იოანე პოპოვის სახელზე დაიწერა წერილი, რათა მათ დონის სასულიერო კონსისტერიისაგან მიეღოთ თანხმობა ახალი ეკლესიის მშენებლობის შესახებ. ეკლესიის ასაშენებელი თანხების შეგროვების პროცესი გაგრძელდა 1897 წლიდან 1913 წლამდე.

ეკლესიის მშენებლობის დასრულება და გახსნა გაიმართა 1913 წლის თებერვალში, ხოლო კურთხევა მოხდა 1913 წლის 5 მაისს. ახალი ქვის ეკლესიის აგების შემდეგ, ძველი ხის ეკლესია გადაეცათ ხუტორების პოკროვსკისა და სერებრიანოეს მრევლს. მრევლის გაზრდისა და ეკლესიის განვითარების შემდეგ საჭირო გახდა ტაძრის გაფართოებაც, მიიღეს გაწყვეტილება ახალი საკურთხევლების მიშენების შესახებ, რომელიც აკურთხეს ნიკოლოზ სასწაულთმოქმედისა და სერაფიმ საროველის სახელზე. მარცხენა ნავი ნიკოლოზ საკვირველთმოქმედის სახელზე აკურთხეს 1914 წლის 11 იანვარს, ხოლო მარჯვენა სერაფიმ საროველის სახელზე 1916 წელს. 

ეკლესიას გარს შემოავლეს ღობე, რომელიც ახსნეს მხოლოდ 1948 წელს.  დიდი სამამულო ომის შემდეგომ წლებში აქ გახსნეს ზეთოვანი და ხორბლეული კულტურების საწყობი. საწყობად გამოიყენებოდა 1990-იანი წლების დასაწყისამდე, როდესაც დაიწყო ტაძრის რეკონსტრუქცია, რომელიც გრძელდება დღევანდელ დღემდე.

## სქოლიო
კატეგორია:როსტოვის ოლქის ეკლესიები
კატეგორია:XIX საუკუნის ეკლესიები
გაეროს უშიშროების საბჭოს რეზოლუცია 854

**გაეროს უშიშროების საბჭოს რეზოლუცია 854** მიიღეს ერთხმად 1993 წლის 6 აგვისტოს. გაეროს უშიშროების საბჭოს 849-ე რეზოლუციის მიხედვით, რომელიც ეხებოდა სამხედრო დამკვირვებლების განლაგებას, თუ აფხაზეთსა და საქართველოს შორის ცეცხლის შეწყვეტის შესახებ ხელშეკრულება შესრულდებოდა, საბჭომ აღნიშნა, რომ ცეცხლის შეწყვეტის შესახებ შეთანხმებას ხელი მოეწერა და დამტკიცება, ასევე 10 სამხედრო დამკვირვებელი განლაგდა რეგიონში, ცეცხლის შეწყვეტის რეჟიმის დასაკვირვებლად.

სამხედრო დამკვირვებელთა გუნდის მანდატი სამი თვის შემდეგ იწურებოდა, საბჭო მიიჩნევდა, რომ დამკვირვებელთა გუნდი უნდა გაერთიანებულიყო გაეროს დამკვირვებელთა მისიაში, თუ ასეთი მისია შეიქმნებოდა. იგეგმებობა გენერალური მდივანის, ბუტროს ბუტროს-გალის მოხსენება დამკვირვებელთა მისიის შემოთავაზებულ დადგენილებაზე, მათ შორის ფინანსურ ხარჯებსა და ვადებზე. გაერთიანებული ერების ორგანიზაციის დამკვირვებელთა მისია საქართველოში გაეროს 858 რეზოლუციით ჩამოყალიბდა.

## იხილეთ აგრეთვე
* სოხუმის დაცემა
* გაეროს მისია საქართველოში
* გაეროს უშიშროების საბჭოს რეზოლუციები აფხაზეთის შესახებ
* აფხაზეთის ომი

## რესურსები ინტერნეტში
*[რეზოლუციის ტექსტი undocs.org-ზე](https://undocs.org/S/RES/854(1993))

## სქოლიო
854
კატეგორია:გაეროს უშიშროების საბჭოს რეზოლუციები აფხაზეთის შესახებ
კატეგორია:გაეროს უშიშროების საბჭოს რეზოლუციები საქართველოს შესახებ
კატეგორია:აფხაზეთის კონფლიქტი
კატეგორია:1993 წელი საქართველოში
წყნარი დონი (ბალეტი)

**წყნარი დონი** () — ბალეტი მიხეილ შოლოხოვის ამავე სახელწოდების რომანის მიხედვით. კომპოზიტორი – ლეონიდ კლინიჩევი. ბალეტის პირველი დადგმა 1987 წლის 26 დეკემბერს, ლენინგრადის მცირე ოპერის თეატრში განხორციელდა.

## ისტორია 
კომპოზიტორი ლეონიდ კლინიჩევი ბალეტისთვის მუსიკის შექმნაზე დაახლოებით 20 წელი მუშაობდა. ბალეტისათვის მუსიკალური მასალის დასაგროვებლად კლინიჩევი ХХ საუკუნის 60-70-იან წლებში ფოლკლორულ ექსპედიციებში იღებდა მონაწილეობას. ბალეტის მუსიკა დონის ექსპედიციის მასალის შემოქმედებითი გარდატეხის პერიოდში გაჩნდა. ბალეტის პირველ მოქმედებაში გამოყენებულია ნაწყვეტები საქორწინო სიმღერიდან „Ты воспой в саду, соловейко“.

საქორწინო სიმღერის ინტონაციიდან „Ты Егорушка, Егор“ დაიბადა ბალეტის მეორე მთავარი მოქმედება „ქორწილი“. საცეკვაო სიმღერა „Казаки в Польше“ გამოყენებულია ბალეტის მეოთხე მოქმედების ნომერში „ავსტრიელებთან ბრძოლა“. კაზაკების სამწყობრო მომზადების სცენაში გამოყენებულია მელოდია ჰიმნიდან „Боже царя храни“.

ცნობილია ბალეტის პარტიტურის ორი რედაქცია — ნ. ბოიარჩიკოვის მიერ ლენინგრადში დასადგმელად მომზადებული ავტორისეული სამაქტიანი და ორაქტიანი.

## დადგმა 
ბალეტი „წყნარი დონი“ დაფუძნებულია ლეონიდ კლინიჩევის მუსიკაზე.

დადგმა 1987 წლის 26 დეკემბერს ლენინგრადის მცირე ოპერის თეატრში განხორციელდა. ბალეტმეისტერი — ნიკოლაი ბოიარჩიკოვი. დირიჟორი — ვადიმ აფანასიევი. მხატვარი — რ. ივანოვი.

## ლიტერატურა 
* Уринсон Е. Г. Фольклорный балет «Тихий Дон» Л. Клиничева: Принципы музыкальной характеристики и вопросы тематизма. Музыкальная культура Юга России. Южно-Российский музыкальный альманах. Изд. Ростовская консерватория. 2013.
* Чернова Н. Прорастание смысла (о постановке балета „Тихий Дон“ Л. Клиничева в Ленинградском Малом театре оперы и балета) // Советский балет. — 1989. — № 1. -С.16-18.
* Большой театр СССР. К 85-летию со дня рождения Михаила Александровича Шолохова. Л. П. Клиничев. „Тихий Дон“. Балет в 2-х частях. — М. : Тип. ГАБТ. — 1990 — 23 мая.

## ინტერნეტ-რესურსები 
* ЛЕОНИД КЛИНИЧЕВ: „ГЛАВНЫЙ МЕЛОДИЧЕСКИЙ ДАР — ОТ БОГА“
* ФОЛЬКЛОРНЫЙ БАЛЕТ „ТИХИИ ДОН“ Л. КЛИНИЧЕВА: ПРИНЦИПЫ МУЗЫКАЛЬНОЙ ХАРАКТЕРИСТИКИ И ВОПРОСЫ ТЕМАТИЗМА

კატეგორია:მიხეილ შოლოხოვი
კატეგორია:ბალეტი
ალექსანდრე როგაჩევი

**ალექსანდრე როგაჩევი** (; დ. 7 ნოემბერი, 1915, გროზნო, რუსეთის იმპერია — გ.  9 ივლისი, 1984, დონის როსტოვი, რსფსრ, სსრკ) — რუსი და საბჭოთა პოეტი.

## ბიოგრაფია 
ალექსანდრე როგაჩევი 1915 წლის 7 ნოემბერს ღარიბი გლეხის ოჯახში დაიბადა. როდესაც ალექსანდრე როგაჩევი ჯერ კიდევ პატარა იყო, მისი ოჯახი დონის როსტოვში გადასახლდა. ახალგაზრდა ბიჭმა როსტოვში ჯერ შვიდწლიანი სასწავლებელი, ხოლო შემდეგ კინოტექნიკუმი დაამთავრა. შემდეგ სამუშაოდ ყირგიზეთის სსრ-ში წავიდა.

ომის დაწყებამდე ცოტა ხნით ადრე დაამთავრა ფრუნზეს ქვეითთა სასწავლებელი. დიდი სამამულო ომის პირველივე დღეებში ფრონტზე წავიდა. მსახურობდა ქვედანაყოფის მეთაურად. 1942 წელს მძიმე ჭრილობა მიიღო. სამხედრო ჰოსპიტალის შემდეგ მსახურობდა ნოვოსიბირსკისა და კამენ-ნა-ობის სამხედრო კომისარიატებში.

გარდაიცვალა დონის როსტოვში 1984 წლის 9 ივლისს.

## ხსოვნა 
დონის როსტოვში, ბუდენოვსკის გამზირის 56 ნომერში მწერლის მემორიალური დაფა გაიხსნა შემდეგი წარწერით: „ამ სახლში 1963-დან 1984 წლამდე ცხოვრობდა და მოღვაწეობდა ალექსანდრე როგაჩევი. 1915—1984“.

## შრომები 
* Рогачёв А. А. Лирические версты. Ростов-на-Дону. Книжн. издательство. 1982.
* Рогачёв А. А. Избранная лирика. М. Молодая гвардия. 1966.
* Рогачёв А. А. Знаменосцы мира. Стихи. Ростов-на-Дону. Росиздат. 1951.
* Рогачёв А. А. Баллады и поэмы. М. Изд. Современник. 1986.
* Рогачёв А. А. Стихотворения и поэмы. М. Изд. Советская Россия. 1983.

## ლიტერატურა 
* Анисимов Л. Сквозь жар души // Молот. — 1970. — 26 июня.
* Гриценко А. «Я ощутил живую связь времен…» // Дон. — 1972. — № 4. — С. 164—166.
* Лурье А. «Связь времен» в современной поэме: о поэме А. Рогачёва «Возвышение Андрея Рублева» // Нева. — 1976. — № 11. — С. 167—168.
* … И редкостным талантам удивляться: к 80-летию ростовского поэта А. Рогачёва // Молот. — 1995. — № 190—191. — С. 3.
* Нестерова Е. «Никаких золотых середин» // Дон. — 1982. — № 4. — С. 153—158.
* Нестерова Е. Золушке надо помочь: о любовной лирике // Дон. — 1985. — № 3. — С. 144.
* Оспищева Л. Стихи поэта-фронтовика: о сборнике «Нервущиеся нити» // Лит. Россия. — 1984. — 13 января. — С. 20.
* Пэн Д. Души священный непокой: Размышления над современной донской поэмой // Дон. — 1983. — № 12. — С. 143—145.
* Рогачев А. О сокровенном // Дон. — 1983. — № 12. — С. 140—142.
* Рогачев А. Стихотворения разных лет/ Предисл. А. Гриценко // Дон. — 1995. — № 11-12. — С. 221—227.
* Сепсякова И. Лицом к лицу с историей: о поэме А. Рогачёва «Возвышение Андрея Рублева» // Север. — 1976. — № 9. — С. 118—119.
* Тартышный В. Испытание сердцем: о любовной лирике // Дон. — 1984. — № 3. — С. 156—158.

## ინტერნეტ-რესურსები 
* Рогачев, Александр Александрович.
* Памятная доска А. А. Рогачеву в г. Ростове-на-Дону 
* Рогачев А. А.

## სქოლიო
კატეგორია:რუსი პოეტები
კატეგორია:მწერლები ანბანის მიხედვით
So. Central Rain (I'm Sorry)

„'''So. Central Rain (I'm Sorry)'*“ — ამერიკული ალტერნატიული როკ-ჯგუფ R.E.M.-ის სიმღერა და სინგლი მეორე სტუდიური ალბომიდან *Reckoning*. იგი იყო ჯგუფის მეორე სინგლი, რომელიც „ბილბორდის“ ცხელ ასეულში მოხვდა - 85-ე პოზიციაზე.

ჯგუფმა სიმღერა შეასრულა *Late Night with David Letterman''-ის ეთერში, 1983 წლის 6 ოქტომბერს - როდესაც მას ჯერ კიდევ არ ჰქონდა სახელწოდება. ეს იყო R.E.M.-ის პირველი გამოჩენა აშშ-ის ტელეეთერში.

## სიმღერების სია
ყველა სიმღერის ავტორები - ბილ ბერი, პიტერ ბაკი, მაიკ მილზი და მაიკლ სტაიპი, გარდა მითითებულისა.

**7" სინგლი**
# So. Central Rain (I'm Sorry)&nbsp;– 3:16
# Walter's Theme / King of the Road (როჯერ მილერი)&nbsp;– 4:44

**12" სინგლი**
# So. Central Rain (I'm Sorry)&nbsp;– 3:16
# Voice of Harold&nbsp;– 4:25
# Pale Blue Eyes (ლუ რიდი)&nbsp;– 2:54

**ალბომის ვერსია**
# so. Central Rain&nbsp;– 3:11

## სქოლიო 
კატეგორია:R.E.M.-ის სიმღერები
კატეგორია:1984 წლის სინგლები
კატეგორია:1984 წლის სიმღერები
გაეროს უშიშროების საბჭოს რეზოლუცია 849

**გაეროს უშიშროების საბჭოს რეზოლუცია 849** მიიღეს ერთხმად 1993 წლის 9 ივლისს. სოხუმის გარშემო განვითარებული ბოლოდროინდელი მოვლენების შემდეგ, საბჭომ გენერალურ მდივანს ბუტროს ბუტროს-გალის სთხოვა, გაეგზავნა თავისი სპეციალური წარმომადგენელი რეგიონში, რომ გაფორმებულიყო აფხაზეთსა და საქართველოს შორის ცეცხლის შეწყვეტის შესახებ შეთანხმება, ამავე მიზნით გაიგზავნა 50 სამხედრო დამკვირვებელი. ეს იყო კონფლიქტის შესახებ უშიშროების საბჭოს პირველი რეზოლუცია.

გენერალურ მდივანს, ასევე დაევალა სამხედრო დამკვირვებლების მანდატის შესახებ რეკომენდაციების განწესება, ხოლო მისი ძალისხმევა აფხაზეთთან, საქართველოსთან და რუსეთთან ერთად თანამშრომლობის პროცესის დაწყების თაობაზე, როგორც ხელშემწყობი და მუდმივი თანამშრომლობის ფაქტორი ეუთო-ს თავმჯდომარეობით, მხარი დაუჭირეს. საბოლოოდ, გაერომ საქართველოს მთავრობას მოუწოდა დაეწყო შეიარაღებული ძალების სტატუსის შესახებ დისკუსიები, რათა დამკვირვებელთა ადრეული განთავსება განხორციელებულიყო.

## იხილეთ აგრეთვე
* სოხუმის დაცემა
* გაეროს მისია საქართველოში
* გაეროს უშიშროების საბჭოს რეზოლუციები აფხაზეთის შესახებ
* აფხაზეთის ომი

## რესურსები ინტერნეტში
*[რეზოლუციის ტექსტი undocs.org-ზე](https://undocs.org/S/RES/849(1993))

## სქოლიო
849
კატეგორია:გაეროს უშიშროების საბჭოს რეზოლუციები აფხაზეთის შესახებ
კატეგორია:გაეროს უშიშროების საბჭოს რეზოლუციები საქართველოს შესახებ
კატეგორია:აფხაზეთის კონფლიქტი
კატეგორია:1993 წელი საქართველოში
ანატოლი ანსიმოვი

**ანატოლი ანსიმოვი** (; დ. 7 ნოემბერი, 1934, დონის როსტოვი — 2002) — რუსი პოეტი. 1993 წლიდან რუსეთის ჟურნალისტთა კავშირისა და რუსეთის მწერალთა კავშირის წევრი.

## ბიოგრაფია 
ანატოლი ანსიმოვი 1934 წლის 7 ნოემბერს, დონის როსტოვში დაიბადა. მისმა ბავშვობამ როსტოვის ოლქის, ზიმოვნიკოვის რაიონის ხუტორ ნოვოლოდინში გაიარა. ხუტორი ოკუპაციისგან 1943 წელს გატავისუფლდა.

მომავალმა პოეტმა 1952 წელს როსტოვის № 78 სკოლა დაამთავრა, შემდეგ სწავლა ნოვოჩერკასკის საინჟინრო-სამელიორაციო ინსტიტუტში (ამჟამად ნოვოჩერკასკის სახელმწიფო სამელიორაციო აკადემია) გააგრძელა.

1958 წელს, ინსტიტუტის დამთავრების შემდეგ ანატოლი ანსიმოვი ჯერ ჟურნალისტად, შემდეგ საოლქო გაზეთ „Комсомолец“-ის რედაქტორის მოადგილედ, მოგვიანებით კი გაზეთ „Вечерний Ростов“-ში, ხოლო ბოლოს საოლქო გაზეთ „Молот“-ში წერილების განყოფილების ხელმძღვანელად მუშაობდა. იყო ლიტერატურულ-სამხატვრო დამატება „Донского слова“-ს გამოცემის ინიციატორი. ჟურნალისტად მუშაობის დროს, ოლქის მრავალი რაიონი მოიარა. 1992 წლიდან მუშაობდა პოლიგრაფიული ფირმა „Старый друг“-ის დირექტორად.

ანატოლი ანსიმოვი იყო სსრკ-ის ჟურნალისტთა კავშირისა და რუსეთის მწერალთა კავშირის წევრი, ლიტერატურული ამხანაგობა „შოლოხოვის წრის“ საბჭოს წევრი, დონის შეირაღებული ძალების ოლქის კაზაკთა კავშირის წევრი (1990—1991).

## შემოქმედება 
ანატოლი ანსიმოვის ნაწარმოებები:
* Ансимов А. Д. День приезда: Стихи / Анатолий Ансимов. — Ростов н/Д: Кн. изд-во, 1986. — 64 с.
* Ансимов А. Д. Третий раунд: Стихи / Анатолий Ансимов; Худож. К. И. Стародуб. — Ростов н/Д: Кн. изд-во, 1989. — 96 с.
* Ансимов А. Д. Славянский шлем: Стихи / Анатолий Ансимов. — Ростов н/Д: Кн. изд-во, 1990. — 95 с.
* Ансимов А. Старый друг: Стихи / Анатолий Ансимов; Худож. М. В. Ордынская. — Ростов н/Д: Книга, 1994. — 96 с., ил.
* Ансимов А. Ах, эта русская душа: Стихи // Дон. — 1994. — № 8-9. — С. 153—157.
* Ансимов А. „Снова по-над Доном небо хмурится“: Стихи // Наше время. — 1994. — 22 ноября. — С. 2.
* Ансимов А. Стихи // Донские горизонты: Сборник произведений донских писателей. — Ростов н/Д: ОКОЕМ, 1995. — С. 254—279.
* Ансимов А. По дороге от Христа до Маркса: Стихи // Дон. — 1998. — № 10. — С. 37-41.
* Ансимов А. Из книги „Последний журналист“ // Южная звезда: Лит.-худож. альманах. — Ростов н/Д: МП Книга, 2001. — С. 83-85.
* Ансимов А. „В трех шагах от нового дня…“: Стихи // Дон. — 2002. — № 3-4. — С. 69-71.

## ლიტერატურა 
* Астапенко М. П., Астапенко Е. М. Николай Туроверов: казак, воин, поэт. — Ростов н/Д, ООО „Терра“, 2014. — 100 с. ISBN 978-5-906446-03-9
* Таманов Д. Понять людскую боль: [о новой книге стихов А. Ансимова „Ночная кукушка“] // Молот. — 2001. — 29 мая. — С. 3
* Тартынский Л. „И рвутся на куски сердца“: [о новой книге А. Д. Ансимова „Лебяжий яр“] // Приазовский край. — 1999. — № 34. — 26 августа. — С. 6.

## ინტერნეტ-რესურსები 
* Ансимов Анатолий Дмитриевич. Писатели Дона.
* Он был неизлечимо болен Россией
* Ансимов Анатолий Дмитриевич
* Ансимов Анатолий Дмитриевич

## სქოლიო
კატეგორია:რუსი პოეტები
კატეგორია:მწერლები ანბანის მიხედვით
ლითიუმკარბონატი

**ლითიუმკარბონატი**, *ნახშირმჟავა ლითიუმი*, Li2CO3 — არაორგანული ნაერთი, მარილი, უფერული კრისტალები. მისი სიმკვრივეა 2 110 კგ/მ3 (0°C), დნობის ტემპერატურა 723°C, წყალში ცუდად იხსნება. 
## მიღება და დანიშნულება
მიიღება LiOH-ის ხსნარში ნახშირორჟანგის გატარებით. ლითიუმკარბონატი ლითიუმის მნიშვნელოვანი მარილია და მისი ნაერთები მიღების წყაროა. იყენებენ მინისა და კერამიკის წარმოებაში, პიროტექნიკაში, პლასტმასის წარმოებაში, შავ მეტალურგიაში და სხვა.
## ლიტერატურა
## რესურსები ინტერნეტში
* Official FDA information published by Drugs.com 

კატეგორია:მარილები
კატეგორია:კარბონატები
Looking Glass Studios

**Looking Glass Studios** — ყოფილი ვიდეო თამაშების მწარმოებელი კომპანია, რომელიც დაარსდა 1990 წელს. კომპანიის შექმნილი თამაშები გამოირჩეოდა ფიზიკის სიმულაციით და დახვეწილი სიუჟეტით. მისი ყველაზე განთქმული ფრენჩაიზებია: „Ultima Underworld“, „System Shock“, „Thief 1 და 2''“.

## ისტორია
კომპანია დაარსდა 1990 წელს Looking Glass Technology-ის სახელით, მას შემდეგ, რაც ორი კომპანია, Blue Sky Productions და Lerner Research გაერთიანდა. თავდაპირველად მდებარეობდა ლექსინგტონში (მასაჩუსეტსი), ხოლო 1994 წელს გადავიდა კემბრიჯში, (მასაჩუსეტსი). მისი პერსონალის უმეტესი ნაწილი შედგებოდა მასაჩუსეტსის ტექნოლოგიის ინსტიტუტის კურსდამთავრებულებისგან. Looking Glass, ასევე ფლობდა სატელიტურ ოფისებს რედმონდში (ვაშინგტონის შტატი),  ოსტინსა (ტეხასი) და ჰანტინგტონ ბიჩში (კალიფორნია). მან საყოველთაო აღიარება მოიპოვა 3D ვიდეო თამაშის ძრავის შექმნით, რომელიც პირველად გამოიყენეს თამაშებში: „Ultima Underworld: The Stygian Abyss“ და „System Shock“.  1998 წელს Intermetrics შეიძინა Pacer Infotech და დაერქვა AverStar. 1999 წელს Looking Glass Studios გამოეყო Intermetrics-ს.

2000 წლის 24 მაისს ფინანსური კრიზისის გამო კომპანია დაიხურა. დახურვის შედეგად Looking Glass-ის თანამშრომლები გადავიდნენ სხვადასხვა კომპანიებში, მათ შორის: Ion Storm, Irrational Games, Harmonix, Mad Doc Software, Arkane Studios, Westwood Studios, Valve Corporation, Floodgate Entertainment, Digital Eel და სხვა.

## თამაშები
**როგორც Lerner Research**
* „Car and Driver“ (1992)

**როგორც Blue Sky Productions**
* „Ultima Underworld: The Stygian Abyss“ (1992)
* „John Madden Football '93“ (Sega Genesis) (1992)

**როგორც Looking Glass Technologies**
* „Ultima Underworld II: Labyrinth of Worlds“ (1993)
* „System Shock“ (1994)
* „Flight Unlimited“ (1995)
* „Terra Nova: Strike Force Centauri“ (1996)
* „British Open Championship Golf“ (1997)

**როგორც Looking Glass Studios**
* „Flight Unlimited 2“ (1997)
* „Thief: The Dark Project“ (1998)
* „Command & Conquer“ (N64) (1999)
* „System Shock 2“ (1999)
* „Flight Unlimited 3“ (1999)
* „Destruction Derby 64“ (1999)
* „Thief II: The Metal Age“ (2000)
* „Jane's Attack Squadron“ (2002)

## რესურსები ინტერნეტში
* Looking Glass Studios-ის პროფილი MobyGames-ზე
* Looking Glass Studios-ის ილუსტრირებული ისტორია
* სტატია კომპანიის დახურვის შესახებ  IGN PC-ზე
* უკანასკნელი დღეები

## სქოლიო
კატეგორია:გაუქმებული ვიდეო თამაშების კომპანიები
კატეგორია:ვიდეო თამაშების კომპანიები ამერიკის შეერთებულ შტატებში
კატეგორია:ვიდეო თამაშების მწარმოებელი კომპანიები
კატეგორია:1990 წელს დაარსებული გასართობი კომპანიები
კატეგორია:1990 წელს დაარსებული კომპანიები
გაეროს უშიშროების საბჭოს რეზოლუცია 876

**გაეროს უშიშროების საბჭოს რეზოლუცია 876** მიიღეს ერთხმად 1993 წლის 19 ოქტომბერს. ქართულ-აფხაზური ომის შესახებ, უშიშროების საბჭოს წინა 849 (1993), 854 (1993) და 858 (1993) რეზოლუციების დადასტურებით, საბჭომ დაადგინა, რომ სიტუაცია რეგიონში კვლავ საფრთხეს უქმნის საერთაშორისო მშვიდობასა და უსაფრთხოებას.

საბჭომ შეშფოთება გამოთქვა რეგიონში საერთაშორისო ჰუმანიტარული სამართლისა და ეთნიკური წმენდის დარღვევისთვის, ასევე დაადასტურა საქართველოს სუვერენიტეტი და ტერიტორიული მთლიანობა. საბჭომ ასევე დაგმო აფხაზეთის მიერ 1993 წლის 27 ივლისის ცეცხლის შეწყვეტის შესახებ შეთანხმების დარღვევა და შემდგომი ქმედებები საერთაშორისო ჰუმანიტარული სამართლის დარღვევით. ასევე დაგმო აფხაზეთის ავტონომიური რესპუბლიკის მინისტრთა საბჭოს და თავდაცვის საბჭოს თავმჯდომარის მკვლელობა.

კონფლიქტის მონაწილე ორივე მხარეს მოეთხოვა თავი შეიკავონ ძალის გამოყენებისგან და საერთაშორისო ჰუმანიტარული სამართლის დარღვევისგან, ხოლო გენერალური მდივნის ბუტროს ბუტროს-გალის რეკომენდაცია, საქართველოში ეთნიკური წმენდის გამოძიების მიზნით ფაქტების შემსწავლელი მისიის გაგზავნის თაობაზე, მიიღეს. საბჭომ დაადასტურა ლტოლვილთა და იძულებით გადაადგილებულ პირთა უფლებები საკუთარ სახლებში დაბრუნების შესახებ.

საბჭო მიესალმა ჰუმანიტარულ დახმარებას საერთაშორისო ჰუმანიტარული სააგენტოებისგან, ასევე მოუწოდა გაეროს წევრ სახელმწიფოებს ამ კუთხით დახმარების გაწევის თაობაზე და აგრეთვე ჰუმანიტარულ მუშაკთა შეუფერხებლად რეგიონში შესვლაზე. საბჭომ ამასთანავე, წევრ სახელმწიფოებს მოუწოდა, არ მიეწოდებინათ აფხაზურ მხარის ნებისმიერი სახის დახმარება, გარდა ჰუმანიტარული დახმარებისა, კერძოდ, იარაღის მიწოდება.

876-ე რეზოლუციამ დადებითად შეაფასა გენერალური მდივნისა და მისი სპეციალური წარმომადგენლის, ეუთოსა და რუსეთის მთავრობის ძალისხმევა. რეზოლუცია მიესალმა გენერალური მდივნის შეთავაზებას, გაიცნოს გაეროს დამკვირვებელთა მისიის საქართველოში მუშაობის და კონფლიქტის მოგვარების შესახებ ანგარიში.

## იხილეთ აგრეთვე
* სოხუმის დაცემა
* გაეროს მისია საქართველოში
* გაეროს უშიშროების საბჭოს რეზოლუციები აფხაზეთის შესახებ
* აფხაზეთის ომი

## რესურსები ინტერნეტში
*[რეზოლუციის ტექსტი undocs.org-ზე](https://undocs.org/S/RES/876(1993))

## სქოლიო
876
კატეგორია:გაეროს უშიშროების საბჭოს რეზოლუციები აფხაზეთის შესახებ
კატეგორია:გაეროს უშიშროების საბჭოს რეზოლუციები საქართველოს შესახებ
კატეგორია:აფხაზეთის კონფლიქტი
კატეგორია:1993 წელი საქართველოში
ჰანჯა

**ჰანჯა** () — კორეულში გამოყენებული ჩინური იეროგლიფების სახელწოდება (). ჰანჯაში იეროგლიფების უმეტესობა გამოიყენება კლასიკური ჩინურის ანალოგიურად, მხოლოდ მცირე მათგანს აქვს კორეული სპეციფიკის მიხედვით კორექტივები. ჰანჯა კორეაში პოპულარული გახდა XIX საუკუნის ბოლოს და XX საუკუნის დასაწყისში, როდესაც წიგნების უმეტესობა ამ ენაზე იბეჭდებოდა. დღეისთვის ჰანჯას ცოდნა საჭიროა მხოლოდ ძველი (1990 წლამდე) ტექსტების წასაკითხად. ჰანჯას ცოდნა ასევე მნიშვნელოვანია კორეული სიტყვების ეტიმოლოგიის შესასწავლად.

## ლიტერატურა 
* 
* 
* 
* 
* 

## რესურსები ინტერნეტში 
*Hanja–Hangul Convert Project 
*Hanja (Chinese characters) 
*Hanja Dictionary for learners of Korean 
*One out of Five Korean Students Couldn't Write Their Own Names (in hanja) 
*Hanja Explorer, a website to visualize and study Hanja and Korean vocabulary 
*Hangul to Hanja Online Transliteration

## სქოლიო 
კატეგორია:კორეული ენა
კატეგორია:ჩინური დამწერლობა
კატეგორია:დამწერლობები
მამაკაცი ოქროს პისტოლეტით (საუნდტრეკი)

ჯეიმზ ბონდის სერიის ფილმის „**მამაკაცი ოქროს პისტოლეტით**“ () საუნდტრეკი გამოვიდა 1974 წელს. მასში შეტანილი მუსიკის კომპოზიტორი არის ჯონ ბარი. ფილმის მთავარ თემას „The Man with the Golden Gun“ ასრულებს მომღერალი ლულუ.

ჯგუფ The Prodigy-ს „Mindfields“ (ალბომიდან *The Fat of the Land*) შეიცავს ამ საუნდტრეკის კომპოზიციის „Hip's Trip“ ნაწყვეტს.

## სიმღერების სია 
ყველა კომპოზიციის კომპოზიტორი, გარდა მითითებულის – ჯონ ბარი.

# The Man with the Golden Gun (Main Title) (ჯ. ბარი/დ. ბლეკი) – ლულუ
# Scaramanga's Fun House
# Chew Me in Grisly Land
# The Man with the Golden Gun (ჯაზური ინსტრუმენტული ვერსია)
# Getting the Bullet
# Goodnight Goodnight
# Let's Go Get 'Em
# Hip's Trip
# Kung Fu Fight
# In Search of Scaramanga's Island
# Return to Scaramanga's Fun House
# The Man With the Golden Gun (End Title) (ჯ. ბარი/დ. ბლეკი) – ლულუ

;შენიშვნა

## სქოლიო 
კატეგორია:ჯეიმზ ბონდის საუნდტრეკები
კატეგორია:EMI Records-ის საუნდტრეკები
კატეგორია:1974 წლის საუნდტრეკები
კატეგორია:ფილმების საუნდტრეკები
ფლორ-დუ-სერტანი

**ფლორ-დუ-სერტანი** () — მუნიციპალიტეტი ბრაზილიაში, სანტა-კატარინას შტატში; მდებარეობს ზღვის დონიდან 302 მეტრზე. მიეკუთვნება სანტა-კატარინას შტატის დასავლეთ მეზორეგიონს. შედის ეკონომიკურ-სტატისტიკურ მიკრორეგიონ შაპეკოს შემადგენლობაში.

2010 წლის მონაცემებით, მოსახლეობა 1 588 ადამიანს შეადგენდა, მოსახლეობის სიმჭიდროვე 26.97 კმ²-ზე. ფართობი 58 887 კმ²-ია.

## იხილეთ აგრეთვე
* სანტა-კატარინა
* ბრაზილიის შტატები

## რესურსები ინტერნეტში
**ბრაზილიის სტატისტიკის ეროვნული ინსტიტუტი*
**ბრაზილიის სტატისტიკის ეროვნული ინსტიტუტი*, ზოგადი სტატისტიკა

კატეგორია:სანტა-კატარინას მუნიციპალიტეტები
საერთო უსაფრთხოების მონაკვეთი

მინი|სამხრეთ კორეელი ჯარისკაცები საერთო უსაფრთხოების ზონაში სადარაჯოზე.
**საერთო უსაფრთხოების მონაკვეთი** — კორეის დემილიტარიზებული ზონის ერთადერთი ადგილი, სადაც ჩრდილოეთ და სამხრეთ კორეის ჯარისკაცები ერთმანეთის პირისპირ დგანან. მედიაში და სამხედრო მოხსენებებში მას ხშირად „ნდობის სოფლად“ მოიხსენებენ.

ზონა გამოიყენება ორ კორეას შორის დიპლომატიური მოლაპარაკებებისთვის. 1991 წლამდე ის ასევე იყო ჩრდილოეთ კორეასა და გაერთიანებული ერების სარდლობას შორის სამხედრო მოლაპარაკებების ადგილი.

## რესურსები ინტერნეტში 
* interactive virtual tour
* 
* 

## სქოლიო 
კატეგორია:სახელმწიფო საზღვარი
კატეგორია:ცივი ომი